钦定古今图书集成/明伦汇编/皇极典/第193卷 > 后晋
## 钦定古今图书集成/明伦汇编/皇极典/第193卷 > 后晋

### 高祖天福元年十一月丁酉受契丹主命即皇帝位按五代史晋高祖本纪高祖父臬捩鸡本出于西裔自朱邪归唐从朱邪入居阴山其后晋王李克用起

于云、朔之间。臬捩鸡以善骑射，尝从晋王征伐有功，
官至洛州刺史。臬捩鸡生敬塘，其姓石氏，不知其得
姓之始也。敬塘为人沈厚寡言，明宗爱之，妻以女，是
为永宁公主。由是常隶明宗帐下，号“左射军。”庄宗已
得魏、梁将刘𬩽，急攻清平，庄宗驰救之，兵未及阵，为
𬩽所掩。敬塘以十馀骑横槊驰击，取之。旋庄宗拊其
背而壮之，手啖以酥，由是名动军中。十五年，庄宗战
于胡柳，前锋周德威战死，敬塘以左射军从明宗，复
击败梁兵。明宗战胡卢套、杨村，为梁兵所败，敬塘常
脱明宗于危。赵在礼之乱，明宗讨之，至魏而兵变。明
宗初欲自归于天子，明己所以不反者，敬塘献计曰：
“岂有军变于外，上将独无事者乎？且犹豫者，兵家大
忌，不如速行，愿得骑兵三百，先攻汴州。夷门，天下之
要害也，得之可以成事。”明宗然之，与之骁骑三百，渡
𥟖阳为前锋，明宗遂入汴。庄宗自洛后至，不得入，而
兵皆溃去。庄宗西还，明宗以敬瑭为前锋，趣汜水，且
收其散卒。庄宗遇弑，明宗入立，拜敬瑭保义军节度
使，赐号竭忠建策兴“复功臣”，兼六军诸卫副使。在陕
为政，以廉闻。是时，诸侯多不奉法，邓州陶𤣱、亳州李
邺皆以赃污论死。明宗下诏书褒廉吏普州安《崇阮》、
洺州张万进、耀州孙岳等，以讽天下，而以敬瑭为首。
天成二年十月，从幸汴州，为御营使，拜宣武军节度
使，侍卫亲军马步军都指挥使，六军副使如故。改赐
耀忠“匡定保节功臣。”三年四月，徙镇天雄，拜同中书
门下平章事、兴唐尹。五月，拜驸马都尉。董璋反东川，
为行营都招讨使，不克而还。复兼六军诸卫副使，徙
镇河阳三城，未行，而契丹、吐浑、突厥皆入寇。是时，秦
王从荣统六军，敬瑭疑其必及祸，不欲为其副，乃自
请行。及制出，不落副使，复辞行。明宗数责大臣，问“谁
可行者”，范延光、赵延寿等卒以敬瑭为请，乃拜河东
节度使、大同彰国振武威塞等军蕃汉马步军总管，
落六军副使，乃行。明年，明宗崩，愍帝即位，加中书令。
三月，徙镇成德。清泰元年五月，复镇太原，来朝京师。
潞王从珂反于凤翔，愍帝出奔，遇敬瑭于道，敬塘杀
帝从者百馀人，幽帝于卫州而去。废帝即位，疑敬塘
必反。天福元年夏五月，徙镇天平，敬塘果不受命，谓
其属曰：“先帝受吾太原使老焉，今无故而迁，是疑吾
反也。且太原地险而粟多，吾当内檄诸镇，外求援于
契丹，可乎？”桑维翰、刘知远等共以为然，乃上表论废
帝不当立，请立许王从益为明宗嗣。废帝下诏削夺
敬瑭官爵，命张敬达等讨之。敬塘求援于契丹。九月，
契丹耶律德光入自雁门，与唐兵战，敬达大败。敬瑭
夜出北门，见耶律德光，约为父子。十一月丁酉，皇帝
即位，国号晋。以幽、涿、蓟、檀、顺、瀛、漠、蔚、朔、云、应、新妫、儒、
武、寰州入于契丹。己亥，大赦，改元。按《契丹附录》，“石
敬瑭反，唐遣张敬达等讨之。敬瑭遣使求救于德”光，
德光白其母曰：“我尝梦石郎召我，而使者果至，岂非
天邪！”母召胡巫问吉凶，巫言吉，乃许。是岁九月，契丹
出雁门，车骑连亘数十里，将至太原，遣人谓敬瑭曰：
“吾为尔今日破敌，可乎？”敬瑭报曰：“皇帝赴难，要在成
功，不在速大兵远来，而唐军甚盛，愿少待之。”使者未至而兵已交，敬达大败。敬瑭夜出北门见德光，约为
父子，问曰：“大兵远来，战速而胜者何也？”德光曰：“我谓
唐兵能守雁门而扼诸险要，则事未可知。今兵长驱
深入而无阻，吾知大事必济。且吾兵多难久，宜以神
速破之，此其所以胜也。”敬达败，退保晋安寨，德光围
之，唐遣赵德钧、延寿救敬达，而德钧父子按兵团柏
谷不救。德光谓敬瑭曰：“吾三千里赴义，义当彻头。”乃
筑坛晋城南，立敬瑭为皇帝，自解衣冠被之，册曰：“咨
尔子晋王，予视尔犹子，尔视予犹父。”已而杨光远杀
张敬达降晋，晋高祖自太原入洛阳，德光送至潞州，
赵德钧、延寿出降。德光谓晋高祖曰：“大事已成，吾命
大相温从尔渡河，吾留此，俟尔入洛而后北临。”诀执
手嘘。脱白貂裘以衣高祖，遗以良马二十匹，战马
千二百匹。戒曰：“子子孙孙无相忘。”时天显九年也。
天福七年六月乙丑，出帝以齐王即皇帝位。

按《五代史晋出帝本纪》，出帝父敬儒，高祖兄也，为唐
庄宗骑将，早卒，高祖以其子重贵为子。高祖六子，五
皆早死，而重睿幼，故重贵得立。重贵少而谨厚，善骑
射，高祖使博士王震教以《礼记》，久之不能通大义，谓
震曰：“此非我家事也。”高祖为契丹所立，谋以一子留
守太原，契丹使尽出诸子自择之，指重贵曰：“此眼大
者可也。”遂拜金紫光禄大夫，行太原尹、北京留守，知
河东节度事。天福二年九月，召拜左金吾卫上将军。
三年冬，为开封尹，封郑王，加太尉、同中书门下平章
事。六年，高祖幸邺，留守东京。已而为广晋尹，徙封齐
王。七年六月乙丑，高祖崩，皇帝即位于柩前。庚午，使
左骁卫将军石德超以御马二扑祭于相州之西山，
如京师。使李仁廓使于契丹，契丹使梅里来。丙子，冯
道为“大行皇帝山陵使”，门下侍郎窦贞固为副，太常
卿崔棁为礼仪使，户部侍郎吕琦为卤簿使，御史中
丞王易简为仪仗使。己卯，四方馆使宋崇节、右金吾
卫大将军梁言使于契丹。